***Avots: Ārlietu ministrijas Preses grupa***

**Eiropas Cilvēktiesību tiesa izbeidz tiesvedību lietā par tiesību uz taisnīgu tiesu iespējamo pārkāpumu**

**05.07.2016.**

Eiropas Cilvēktiesību tiesa (Tiesa) trīs tiesnešu komitejā ir pieņēmusi galīgo lēmumu lietā Viesturs pret Latviju, atzīstot iesniegto sūdzību par nepieņemamu tālākai izskatīšanai pēc būtības un izbeidzot tiesvedību šajā lietā.

Savā 2006. gada 27. decembrī Tiesā iesniegtajā pieteikumā, atsaucoties uz Eiropas Cilvēka tiesību un pamatbrīvību aizsardzības konvencijas 6. panta 1. punktu, iesniedzējs T. Viesturs sūdzējās par tiesību uz taisnīgu tiesu iespējamo pārkāpumu Latvijā, jo viņam tika liegta iespēja piedalīties apelācijas instances tiesas sēdē, kurā tika izskatīta viņa civilprasība. Proti, apelācijas instances tiesa atteicās apmierināt viņa lūgumu atlikt lietas izskatīšanu, pamatojoties uz iesniegto darba nespējas lapu.

Sūdzību Tiesa noraidīja, jo iesniedzējs nebija ievērojis Konvencijā noteikto sešu mēnešu termiņu sūdzības iesniegšanai.

Pilns 2016. gada 28. jūlijā pasludinātā Tiesas lēmuma teksts angļu valodā ir pieejams [Tiesas tiešsaistes vietnē](http://hudoc.echr.coe.int/sites/eng/Pages/search.aspx%22%20%5Ct%20%22_blank). Lai atrastu lēmumu, Tiesas datu bāzes izvērstās meklēšanas sadaļā (ADVANCED SEARCH) jāievada iesnieguma numurs (7239/07) un lēmuma pieņemšanas datums (05/07/2016).

Tiesas lēmums ir galīgs un nepārsūdzams.